CELEX: 32020D1479
Language: ro
Date: 2020-10-14 00:00:00
Title: Decizia de punere în aplicare (UE) 2020/1479 a Comisiei din 14 octombrie 2020 de stabilire a listelor de priorități pentru elaborarea codurilor de rețea și a orientărilor pentru energia electrică în perioada 2020-2023 și pentru gazele naturale în 2020 (Text cu relevanță pentru SEE)

15.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 338/10
               
            
         DECIZIA DE PUNERE ÎN APLICARE (UE) 2020/1479 A COMISIEI
         din 14 octombrie 2020
         de stabilire a listelor de priorități pentru elaborarea codurilor de rețea și a orientărilor pentru energia electrică în perioada 2020-2023 și pentru gazele naturale în 2020
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (1), în special articolul 6 alineatul (1),
         având în vedere Regulamentul (UE) 2019/943 al Parlamentului European și al Consiliului din 5 iunie 2019 privind piața internă de energie electrică (2), în special articolul 59 alineatul (3),
         întrucât:
         
                     (1)
                  
                  
                     Elaborarea și punerea în aplicare a codurilor de rețea și a orientărilor sunt esențiale pentru a avea o piață internă a energiei pe deplin integrată. Normele pieței interne a energiei electrice și a gazelor naturale creează o structură instituțională pentru elaborarea codurilor de rețea. Această structură instituțională a fost îmbunătățită recent prin intermediul noii organizări a pieței energiei electrice, în special prin adoptarea Regulamentului (UE) 2019/943 ca parte a pachetului „Energie curată pentru toți europenii” (3). În acest scop, Agenția pentru Cooperarea Autorităților de Reglementare din Domeniul Energiei (ACER), Rețelele europene ale operatorilor de transport și de sistem („ENTSO”), Entitatea europeană pentru operatorii de sisteme de distribuție („entitatea OSD UE”) și Comisia lucrează în strânsă cooperare cu toate părțile interesate pertinente.
                  
               
                     (2)
                  
                  
                     Domeniile în care pot fi elaborate coduri de rețea sunt prevăzute la articolul 59 alineatele (1) și (2) din Regulamentul (UE) 2019/943 și la articolul 8 alineatul (6) din Regulamentul (CE) nr. 715/2009. Pe lângă posibilitatea de a elabora coduri de rețea, Comisia poate elabora orientări din proprie inițiativă. Domeniile în care pot fi elaborate orientări sunt prevăzute la articolul 61 alineatul (2) din Regulamentul (UE) 2019/943 și la articolul 23 alineatul (1) din Regulamentul (CE) nr. 715/2009. În conformitate cu articolul 59 alineatul (3) din Regulamentul (UE) 2019/943 și cu articolul 6 alineatul (1) din Regulamentul (CE) nr. 715/2009, Comisia trebuie să stabilească mai întâi liste de priorități, care să identifice domeniile ce urmează să fie incluse în elaborarea codurilor de rețea. Listele de priorități urmează să fie stabilite o dată la trei ani pentru sectorul energiei electrice și în fiecare an pentru sectorul gazelor naturale.
                  
               
                     (3)
                  
                  
                     Comisia a adoptat deja norme armonizate în domeniul energiei electrice privind alocarea capacității și gestionarea congestiilor, racordarea producătorilor, racordarea consumatorilor, curentul electric direct de înaltă tensiune, alocarea capacităților pe termen lung, funcționarea sistemului, cerințele și procedurile de urgență și de restaurare, precum și echilibrarea.
                  
               
                     (4)
                  
                  
                     În plus, au fost adoptate norme armonizate privind gazele naturale în ceea ce privește procedurile de gestionare a congestiilor, alocarea capacităților, echilibrarea, interoperabilitatea și schimbul de date, precum și structurile tarifare armonizate pentru transport.
                  
               
                     (5)
                  
                  
                     În cadrul consultării specifice a părților interesate (4), majoritatea părților interesate au sprijinit elaborarea unor norme armonizate în materie de energie electrică în ceea ce privește securitatea cibernetică și flexibilitatea cererii. În ceea ce privește gazele naturale, părțile interesate au sprijinit prioritizarea lucrărilor deja începute și au subliniat importanța unei puneri în aplicare bine coordonate și corespunzătoare a codurilor de rețea și a orientărilor.
                  
               
                     (6)
                  
                  
                     Ținând cont de răspunsurile părților interesate și având în vedere noile provocări legate de securitatea cibernetică, precum și nevoia pentru o piață flexibilă transparentă și nediscriminatorie, lista de priorități pentru energia electrică pentru perioada 2020-2023 include norme armonizate în domeniul energiei electrice privind securitatea cibernetică și flexibilitatea cererii.
                  
               
                     (7)
                  
                  
                     În plus, ținând cont de răspunsurile părților interesate și având în vedere punerea în aplicare în curs a normelor existente privind gazele naturale, nu au mai fost identificate noi domenii pentru elaborarea codurilor de rețea și a orientărilor privind gazele naturale pentru 2020,
                  
               ADOPTĂ PREZENTA DECIZIE:
         
            Articolul 1
            Lista de priorități pentru elaborarea normelor armonizate privind energia electrică pentru perioada 2020-2023 este următoarea:
            
                        (a)
                     
                     
                        normele sectoriale specifice pentru aspectele legate de securitatea cibernetică ale fluxurilor transfrontaliere de energie electrică, inclusiv normele privind cerințele minime comune, planificarea, monitorizarea, raportarea și gestionarea crizelor;
                     
                  
                        (b)
                     
                     
                        normele privind flexibilitatea în ceea ce privește cererea, inclusiv normele privind cumularea, stocarea energiei și normele privind restricționarea cererii.
                     
                  
         
            Articolul 2
            Nu au fost identificate noi domenii pentru elaborarea, în 2020, a codurilor de rețea și a orientărilor pentru gazele naturale.
         
         
            Articolul 3
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 14 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 211, 14.8.2009, p. 36.
         
            (2)  JO L 158, 14.6.2019, p. 54.
         
            (3)  Comunicarea Comisiei către Parlamentul European, Consiliu, Comitetul Economic și Social European, Comitetul Regiunilor și Banca Europeană de Investiții intitulată „Energie curată pentru toți europenii” [COM(2016) 860 final].
         
            (4)  Răspunsurile sunt publicate la adresa: https://ec.europa.eu/energy/consultations/consultation-establish-priority-list-network-codes_en